arnastofnun/IGC-2024 huggingface dataset:
Við lifum á vitfirringahæli

Við sjáum, að bankarnir voru reknir af blöndu glæpa og glapræðis. Þeir voru miðstöð sjálftökumanna. Eigendur hirtu allt fyrirfinnanlegt fé og lánuðu sér gegn marklausum veðum. Stjórarnir höfðu frumkvæði að skattaskjólum til að stela undan skatti. Þeir höfðu frumkvæði að kúlulánum, sem áttu að gera menn að millum með veði í verðlausum einkahlutafélögum. Rekstur einkabanka var samfellt svínarí fram að hruni. Samt ganga bankastjórar og deildarstjórar bankanna enn lausir. Viðskiptaráðherra er sallarólegur og talar um afnám bankaleyndar á næsta kjörtímabili. Við lifum semsé enn á vitfirringahæli.
Heilaþveginn bankastjóri

Mér er sem ég sæi Finn Sveinbjörnsson bankastjóra, ef ég heimtaði núna 850 milljón króna kúlulán með veði í eignalausu einkahlutafélagi. Hann fékk slíkt fáránslán á græðgistíma sínum. Fyrir rúmu ári, þegar hann var í álögum hjá skrímsli, sem stýrði grægði bankamanna. Í þungum álögum, 850 milljón króna græðgi. Nú er hann laus úr álögum, orðinn prins, bankastjóri Kaupþings. Hefur gefið sér syndakvittun í viðtali við DV. Þar segist hann vera heilaþveginn og orðinn líkur venjulegum manni. Með nýtt gildismat. Því sé óhætt að hafa hann bankastjóra. Vantar ekki heilann í bankaráð Finns?
Fyrirsláttur um persónukjör

Persónukjör er gott í kosningunum, þótt flest prófkjör séu búin. Flokkarnir bera þá fram lista í samræmi við prófkjörin, en kjósendur geta breytt þeim. Ég sé ekki óeðlilegan tvíverknað við það í núverandi tímahraki. Persónukjör er betra en prófkjör, færir prófkjörin inn í sjálfar kosningarnar. Þátt í prófkjörinu taka þá ekki aðrir en kjósendur flokksins. Ég sé heldur ekkert óeðlilegt við, að greiðendur utankjörstaðaatkvæða hafi takmarkaðan rétt. Þeir hafa ekki getað beitt útstrikunum eða breytt röð frambjóðenda hingað til. Svo að það er ekkert nýtt í slíku. Bara fyrirsláttur Sjálfstæðisflokks.
Seðlabanka-pólitíkusar

Hannesi Hólmsteini og Halldóri Blöndal var steypt úr bankaráði Seðlabankans. Það er fínt, en að öðru leyti er þar sama tóbakið. Þar er forni ráðherrann Ragnar Arnalds, uppgjafapólitíkusinn Ágúst Einarsson og fleiri flokkshestar. Siðvæðing samfélagsins hefur aðeins að hálfu haldið innreið í Seðlabankann. Það sýnir, að fjórflokkurinn hefur enn sterk flokkstök á ríkinu. Jafnvel í ráði, sem er áberandi og ætti að vera fullt af þar til hæfum sérfræðingum.
Svokallað aukið gegnsæi

Alþingi samþykkti í dag lög um leyndó í störfum Fjármálaeftirlitsins. Þau eru sögð fjalla um “aukið gegnsæi”. Samkvæmt þeim má ekki birta upplýsingar, sem stofnunin telur stefna hagsmunum fjármálamarkaðarins í hættu. Sú spillta stofnun telur allar upplýsingar stefna slíkum hagsmunum í hættu. Mér sýnast lögin staðfesta afkáraleg störf stofnunarinnar til þessa. Þingmenn hafa verið rækilega úti að aka í dag. Þetta minnir á lögin um upplýsingaskyldu stjórnvalda, sem lokuðu á allar upplýsingar. Höfundur og túlkuður þeirra er núna formaður rannsóknarnefndar Alþingis. Við eigum því ekki von á góðu.
Bankaleynd afsköffuð á klukkutíma

Gylfi Magnússon viðskiptaráðherra segir fráleitt, að bankaleynd nái yfir hundraða milljarða lán banka til eigenda sinna. Hann vill setja lög, sem banni slíka túlkun. Hann vill bara ekki gera það strax, gerð frumvarps taki langan tíma. Hann segir það vera verkefni eftir kosningar. Hvað er maðurinn að tala um? Veit hann ekki, að samfélagið er núna á hvolfi út af misnotkun bankaleyndar. Tryggja þarf, að hún spilli ekki rannsóknum núna. Ekki bara einhverjum rannsóknum á næsta kjörtímabili. Það tekur bara klukkustund að þýða lista frá Evu Joly og leggja fram frumvarpið strax. Strax á morgun.
Minningargrein um Össur

AMX er fréttastofa, sem ég nota mikið, einkum slúður smáfuglanna. Hún er utarlega á hægri kantinum og slær skjaldborg um Sjálfstæðisflokkinn. Afar sjaldan er ég sammála henni. En hún er áheyrileg og fundvís á skemmtileg og gagnleg skot. AMX segist vera fremsti fréttaskýringavefur landsins. Slíkt væri kokhreysti hjá hverjum, sem það fullyrti, en það stuðar mig ekki. Er bara eins og að segja, að malt sé nærandi og styrkjandi og bæti meltinguna. AMX.is auðgar frétta- og slúðurflóruna. Þar er ágæt minningargrein um Össur Skarphéðinsson og um söluna á sálu Framsóknar fyrir 300 milljónir króna.
Bullað um kynslóðaskipti

Ólafur Harðarson misles úrslit prófkjöra, þegar hann telur kynslóðaskipti vera aðalmálið. Það er, að upp færðust nokkrir, sem hafa lengi verið á biðlista valdanna. Nýju mennirnir eru eins gamlir í sér og hinir gömlu voru. Engin breyting hefur orðið á tveimur flokkum hrunsins, Sjálfstæðisflokki og Samfylkingu. Jóhanna Sigurðardóttir verður að vísu nýr formaður, en hún er einstæðingur í flokki sínum, umkringd frjálshyggjugaurum. Og hún felur ekki í sér neina nýja kynslóð. Megineinkenni prófkjöranna er, að í flokkunum er allt við sama heygarðshornið. Alls ekki að þar hafi orðið kynslóðaskipti.
Bankastjóri þyrlar ryki

Sigurður Einarsson bankastjóri þyrlar upp ryki á flótta undan réttvísinni. Hann skýtur upp hinum hataða Davíð Oddssyni til að rugla okkur í ríminu. Sigurður vill auðvitað bankaleynd sér til verndar og ræðst gegn afnámi hennar. Ljóst er vegna harðra ummæla Evu Joly saksóknara, að séríslenzk bankaleynd verður afnumin. Það skelfist Sigurður og reynir að fæla menn af leið. Vandinn er ekki, að komizt hafi upp um Lúðvík Bergvinsson, Björn Inga Hrafnsson og Þorgerði Katrínu Gunnarsdóttur. Vandinn er hinn, að ekki hefur komizt upp um aðra. Bankaleyndina ber að afnema, ekki bráðum, heldur strax.
Minnisvarðar einkavæðingar

Þegar Augusto Pinochet var einræðisherra Chile, var vatn einkavætt að kröfu Alþjóða gjaldeyrissjóðsins árið 1981. Hann taldi einkavæðingu allra meina bót. Smám saman hefur komið í ljós, að hún var þvert á móti skelfileg. Ýmsir bæir urðu vatnslausir og aðrir urðu mannlausir. Fátæklingar hafa ekki efni á að kaupa vatn. Frá þessu segir í

International Herald Tribune. Sérfræðingar í Chile eru sammála um, að einkavætt vatn sé ekki sjálfbært. Það leiddi til ofnýtingar og vatnsþurrðar. Vistvæn sjónarmið viku fyrir frekju auðhringja. Vatnið í Chile er minnisvarði um einkavæðingu. Eins og bankarnir á Íslandi.
Framsókn betri en Samfylking

Formaður Framsóknar hefur lýst Sjálfstæðisflokkinn óstjórntækan, vill ekki starfa með honum. Enda er sá flokkur fastur á harðlínu, kennir prentvillu hjá Evrópusambandinu um hrun Íslands. Hins vegar vill varaformannsefni Samfylkingarinnar ganga óbundinn til kosninga. Árni Páll Árnason telur það heppilegt. Björgvin Sigurðsson tekur Evrópu fram yfir heimilin. Hvorugur er krati, þetta eru frjálshyggjumenn, Blair-istar, sem dreymir um nýja stjórn með Sjálfstæðinu. Kjósendur mega gæta sín á Samfylkingunni í kosningunum. Framsókn er skárri kostur í stöðunni. Kjósendur verða að vita, hvað þeir fá.
Greiðslur fyrir fréttaskot

Áratugina, sem ég var ritstjóri DV, tók blaðið aldrei við greiðslum fyrir birtingu efnis. Auglýsingar voru sér og ritstjórnarefni var sér og aldrei hittust þessi atriði. Lengst af greiddi blaðið hins vegar lága upphæð fyrir fréttaskot, sennilega um 5.000 krónur á núverandi verðlagi. Fréttaskotin voru auglýst daglega á baksíðunni. Þau höfðu sérstakan síma og sérstaka vakt bak við símann. Blaðið greiddi ekki fyrir viðtöl, þótt Egill Helgason og Páll Ásgeir Ásgeirsson segi það. Enda nefna þeir ekki dæmi. Greiðslurnar voru bara fyrir fréttaskot, sem blaðamenn tóku síðan og fengu staðfest eða ekki.
Glæpamenn gömlu bankanna

Eva Joly telur afgerandi líklegt, að stjórnendur gömlu bankanna séu sekir um lögbrot. Hún bendir á atriði í gerðum þeirra, sem í öðrum löndum hafa farið saman við aðra glæpi. Hún telur líklegt, að svo sé einnig hér. Íslenzkir bankastjórar ýktu eignir banka og eigenda, bjuggu til lygavefi, stofnuðu illa lyktandi félög í skattaskjólum. Slíkt er ávísun á glæpahugsun. Hún treystir ekki íslenzkum rannsakendum, segir útlendinga hafa meiri reynslu af svona glæponum. Nýja ríkisstjórnin á að hlusta á þetta. Hún á að fá erlenda aðilda ótengda Íslandi til að stýra rannsókn á glæpamönnum gömlu bankanna.
Fox varar við búsáhöldum

Fox er mest notaða sjónvarpsstöðin í Bandaríkjunum. Hún er í eigu Rupert Murdoch fjölmiðlakóngs og er yzt á hægri kantinum. Ber mikla ábyrgð á forheimskun Bandaríkjamanna síðasta áratuginn. Stöðin birti um daginn skrá yfir fimm hættulegustu lönd í heimi. Þau sem Bandaríkjamenn skyldu alls ekki heimsækja. Ísland var eitt af þeim, vegna búsáhaldabyltingar. Fréttin segir margt um áreiðanleika sjónvarpsstöðvarinnar. Hins vegar þýðir ekki að reyna að leiðrétta. Fox leiðréttir sig aldrei. Er eins og Sjálfstæðisflokkurinn.
Byr fái engan byr

Í fyrra greiddu stjórnendur bankans Byrs eigendum bankans samtals þrettán milljarða króna í arð. Það eru 13.471.000.000 krónur, stjarnfræðileg tala. Í kjölfarið fór Byr að ramba og biður nú um tuttugu milljarða króna aðstoð frá ríkinu. Þetta er það frekasta, sem ég hef heyrt af græðgi banka. Viðbrögðin eiga að vera þessi: 1. Ríkið leggur ekki fram krónu. 2. Byr fer á hausinn. 3. Kröfuhafar sækja stjórnendur og eigendur til saka og endurgreiðslu arðs. 4. Stjórnendur, eigendur og Fjármálaeftirlitið dæmast til endurgreiðslu og fangavistar fyrir þjófnað. Taka verður á frekjudöllum af þessu tagi.
Ínn og Saga á lægra plani

Dögg Pálsdóttir segist hafa greitt Ínn 74.700 krónur fyrir að taka við sig sjónvarpsviðtal og Sögu 53.535 krónur í sama skyni. Þetta er skrítið mál, því að fjölmiðlar gera jafnan skýran mun á svokölluðu ritstjórnarefni og auglýsingum. Ingvi Hrafn Jónsson segir þetta ekki hafa verið viðtal, heldur útsendingartíma. Ég skil ekki þá röksemd. Er líka sannfærður um, að notendur Ínn gera ekki slíkan greinarmun. Eins og Saga er Ínn í skítabissniss, sem aldrei hefur tíðkazt hér. Þótt sumt megi ljótt segja um fjölmiðlana, hafa þeir ekki selt aðgang að ritstjórnarefni. Ínn og Saga eru á lægra plani.
Eini kratinn í flokknum

Hræddur er ég um, að fylgismenn Samfylkingarinnar í prófkjörum séu sáttir við flokkinn. Þeir þakka fall fyrri ríkisstjórnar og fagna aðgerðum nýrrar ríkisstjórnar. Meira þurfa þeir ekki. Mér sýnist væntanlegur þingflokkur Samfylkingarinnar eins geta hallað sér til hægri sem til vinstri. Ekkert hefur breyzt í hugarfari þingflokksins. Hann er áfram hallur undir stefnu Blair og Brown, fylgjandi frjálshyggju og ástfanginn af auðmönnum. Kannski hefur einhver kratísk kúvending átt sér stað í hugarheimi sumra, en þess sjást engin ytri merki. Enn virðist Jóhanna vera eini kratinn í flokknum.
Margar nafnlausar heimildir

Helzti stjórnmála-berserkur samtímans segir í Mogga, að framsóknarmenn sjái eftir stuðningi við ríkisstjórnina. Agnes Bragadóttir hefur það eftir mörgum framsóknarmönnum, öllum nafnlausum. Enginn er nafngreindur í grein hennar. Sú aðferð hefur alltaf verið umdeild. Washington Post hefur ákveðið, að nota ekki slíkar heimildir, en gefur sér tíma til að koma því í verk. Þegar stjórnmála-berserkur slær um sig með nafnlausum heimildum, verða lesendur annað hvort að treysta eða ekki. Greinina hefði Agnes getað skrifað upp úr sjálfri sér án þess að tala við nokkurn framsókmarmann.
Kjósendur og þinglið í takt

Sjálfstæðisflokkurinn verður áfram skipaður sama frjálshyggjuliðinu og því, sem setti þjóðina á hausinn. Í prófkjörum flokksins fengu þingmenn Flokksins traustsyfirlýsingu. Meira að segja Sigurður Kári Kristjánsson og Birgir Ármannsson. Kjósendur Flokksins hafa ekkert lært og engu gleymt. Þeir trúa sínu liði sem aldrei fyrr. Fjórðungur þjóðarinnar telur í alvörunni, að tæknivilla í einum doðranti Evrópusambandsins hafi valdið hruninu. Ásta Möller reyndi að biðjast afsökunar og var felld í prófkjörinu. Flokkurinn verður ekki stjórntækur næstu árin. Kjósendur hans og þinglið ganga í takt.
Glæst útkoma vanhæfra

Í stórum dráttum staðfestu prófkjörin traust kjósenda hrunflokkanna á þeim vanhæfu, sem stóðu vaktina í hruninu. Með fáum frávikum fengu þingmenn og ráðherrar Sjálfstæðis og Samfylkingar glæsta útkomu. Samfylkingin er heldur álbræðsluvænni og minna vistvæn en hún var, þegar Íslandshreyfingin gekk til liðs við hana. Sigurvegarar prófkjöranna voru flestir frjálshyggnir fram yfir hrunið. Ég mundi treysta þeim illa, en kjósendur flokksins eru sáttir við þá. Hræddur er ég um, að væntanlegir samstarfsaðilar eftir kosningar þurfi fljótt að krefjast afgerandi yfirlýsinga Samfylkingar um samstarf.
Joly vill bara útlendinga

Eftir Evu Joly að dæma gerði fyrri ríkisstjórn flest vitlaust í aðgerðum til að elta sökudólga hrunsins. Enda vildi Geir ekki finna neina sökudólga. Geir bjó til alþingisnefnd með formann, sem ekki er líklegur til stórræða. Geir fékk sérstakan bankasaksóknara, sem ekki tekur hendur úr vösum. Við þurfum að skipta út þessu drasli. Nýja stjórnin gerði vel, þegar hún fékk Evu Joly til skrafs og ráðagerða. Hún vill, að við ráðum útlendinga, og hefur bent á nokkra. Ríkisstjórnin á að taka þessu og setja hlutlausa menn á alla toppa, sem máli skipta. Ekki já-og-jamm elsku-bræður klúbbamenn úr embættageiranum.
Leiguhúsnæði lífeyrissjóða

Góð er hugmynd nokkurra þingmanna Samfylkingarinnar um, að lífeyrissjóðir megi reka leiguhúsnæði. Þeir hafa samið um það frumvarp á Alþingi. Auðvitað verða sjóðirnir sjálfir að vilja það og þeir þurfa að hafa af því ávöxtun. Þetta gæti orðið til að framkalla leigumarkað hér á landi eins og í öðrum löndum. Hér hefur ríkt sjálfseignarstefna með hörmulegum afleiðingum fyrir marga í kreppunni. Sumir hafa ekki áhuga á að skuldbinda sig í ævilangt þrælahald fyrir húsnæði. Leiguhúsnæði sjóðanna getur líka hleypt í lífi í fasteignamarkað og gert verðlag stöðugra. Hugmyndina þarf að skoða vel.
Tvöfalt gengi étur evrur

Gengi íslenzku krónunnar hefur erlendis verið 220 krónur á evruna, jafnvel 260 krónur. Innanlands er gengið skráð á 146 krónur á evruna. Þetta misræmi er alltof mikið. Seðlabankinn heldur uppi óraunhæfu gengi með skömmtun og höftum. Ekki er von, að gjaldeyrir skili sér í bankann. Af þessari ástæðu er stríður straumur gjaldeyris úr bankanum. Þetta endar með skelfingu. Ég hélt, að norskur seðlabankastjóri mundi stöðva ruglið, en hann hefur ekki gert það enn. Betra er að viðurkenna staðreyndir og taka skellinn strax, en vænta þá betri tíma með blóm í haga. Með tvöföldu gengi kemur batinn aldrei.
Capacent Gallup bullar

Hafa má það til marks um skort á vísindum í skoðanakönnunum Capacent Gallup, að þeir skipta 120 manna úrtaki á flokka. Það eru þeir, sem spurðir voru um fylgi við flokka á Norðurlandi vestra. Frjálslyndi flokkurinn fær þar 2,5% fylgi, sem þýðir þrír kjósendur í úrtakinu. Ég held, að enginn könnuður nema Gallup mundi leyfa sér slíkt rugl. Samfylkingin fær í könnuninni 6,7%, sem þýðir átta atkvæði í úrtakinu. Ekki er nóg að birta slíkt með fyrirvara, það á alls ekki að birta það. Capacent Gallup kemur óorði á skoðanakannanir.
Frjálshyggja og fasismi

Blair-isminn varð til við valdatöku Tony Blair og Gordon Brown í Bretlandi 1997. Hann fól í sér fráhvarf frá hefðbundnum kratisma að norrænum hætti. Frjálshyggja var tekin upp í peningamálum og velferð var skorin niður með sparnaði í ríkisrekstri. Ást á auðmönnum einkenndi Blair, sem sjálfur var sjónhverfingamaður. Saman við þetta blandaðist skerðing mannréttinda af öryggisástæðum. Ég hef lýst Blair-ismanum sem frjálshyggju með ívafi af fasisma. Líktist stefnu Davíðs og Geirs og Ingibjargar. Helztu Blair-istar Íslands eru nú ungkratarnir Björgvin Sigurðsson og Ágúst Ólafur Ágústsson.
Búðin við bryggjuna

Ég þakka frábærar viðtökur við neyðarópi mínu í morgun. Flestir bentu á fiskbúðina Freyju við Bakkabraut 1 í Kópavogi, götu utan símaskrár, en við bryggjuna þar. Ég þarf endilega að benda á aðrar fiskbúðir, sem fengu atkvæði. Gildir ekki sem skoðanakönnun, en er fullgild atkvæðagreiðsla. Freyja fékk 54 atkvæði, Hafrún í Skipholti 18 atkvæði, Fiskikóngurinn á Sogavegi 16 atkvæði, Fiskbúðin í Trönuhrauni í Hafnarfirði 7 atkvæði og Fiskbúðin við Freyjugötu 6 atkvæði. Ég fór í Freyjugötu í dag, það var í leiðinni, fer í Kópavog eftir helgina. Kærar þakkir, lesendur.
Vilhjálmur er sjálfkjörinn

Vilhjálmur Bjarnason háskólakennari sótti um forstjóra Fjármálaeftirlitsins ásamt átján öðrum. Við þekkjum Vilhjálm úr sjónvarpinu. Hann hefur barizt fyrir okkur öll. Hann er sjálfkjörinn í embættið.
Fjórflokkurinn með undirtökin

Fjórflokkurinn hefur aftur náð tökum á þjóðinni. Búsáhaldabyltingin hefur misst þau, er fylgislaus í könnunum. Svo fylgislaus, að úr því verður ekki bætt. Aðeins fjórir flokkar fá þingmenn, það er gamli fjórflokkurinn. Helzta orsök þessa er ný ríkisstjórn, sem hefur framkvæmt ýmsar helztu kröfur búsáhaldabyltingarinnar. Stjórnin er að reyna að ná fram öðrum kröfum, svo sem óröðuðum listum, stjórnlagaþingi og stjórnarskrá. Kjósendur eru sáttir og styðja fjórflokkinn, einkum Vinstri grænna og Samfylkinguna. Þeir tveir flokkar eru feitir í könnunum. Þeir hafa náð fylgi búsáhaldabyltingarinnar.
Enginn nennir að hrópa

Allur vindur er úr búsáhaldabyltingunni. Enginn mótmælir lengur, fer ekki einu sinni með bænarskrá til forsætis. Enginn mótmælti þingi Viðskiptaráðs í gær. Þar hefði verið upplagt að berja bumbur og hrópa “vanhæft viðskiptaráð” og “þið eruð fífl”. Ráðið hefur árum saman rekið áróður fyrir því rugli, sem hér varð að opinberri peningastefnu. Enginn mun nenna að berja bumbur og hrópa “vanhæfur Flokkur” og “þið eruð fífl” við landsfund Flokksins. Hann kom okkur í klandrið. Nýja stjórnin losaði okkur við Davíð, Geir og Jónas Fr. og setti upp leikrit um stjórnlagaþing. Það nægði búsáhaldabyltingunni.
Rófan dillar hundinum

Svo mikil tök hafa stuðningsmenn Ísraels á bandarískri pólitík, að þeir hindruðu val nýs öryggisfulltrúa Barack Obama. Charles Freeman dró sig í hlé eftir skipulegan lygaáróður stuðningsmanna Ísraels. Þeir sögðu hann vera hatursmann Ísraels, hann hafði verið sendiherra í Sádi-Arabíu. Með innreið Barack Obama og Hilary Clinton í Hvíta húsið er minni von en áður um frið fyrir botni Miðjarðarhafs. Þau hafa í hótunum við Palestínumenn og neita að tala við þá, sem hafa fengið mest fylgi í kosningum. Ísraelska rófan dillar bandaríska hundinum hraðar. Þetta er vanheilagt bandalag gegn heimsfriðinum.
Hafberg sveik mig

Fiskbúðin Hafberg er staðin að hæsta fiskverði á Reykjavíkursvæðinu, hærra en hjá búðum Fiskisögu. Þetta eru mér mikil vonbrigði. Hafberg var ódýr, þegar ég fór að kaupa fisk þar fyrir ári. Eftir síðustu áramót fór mér að finnast verðið þar hækka grunsamlega. Og nú hefur Alþýðusambandið staðfest, að Hafberg sé sokkin í græðgi. Það er skelfilegt, þetta er eins og að vera sagt upp ástarsambandi. Nú þarf ég að leita mér að nýrri fiskbúð, í Hafberg kem ég ekki aftur að sinni. Sendið mér tölvupóst á jonas@hestur.is. Með meðmælum um aðra fiskbúð á svæðinu. Spánnýjan fisk á sanngjörnu verði, takk.
Blair-istar kasta Jóhönnu

Hver samfylkingar-þingmaðurinn á fætur öðrum talar sig út úr samstarfi við Vinstri græna. Fyrstur var Björgvin Sigurðsson og nú er það Ágúst Ólafur Ágústsson. Hann sagði í dag, að Samfylkingin ætti að gera aðild að Evrópu að skilyrði fyrir samstarfi eftir kosningar. Líklegra er, að Flokkurinn mikli uppfylli það skilyrði en Vinstri grænir. Mikilvægt er, að þetta sjónarmið skuli koma fram strax. Það segir okkur, að eftir kosningarnar í vor verður ekki samið um stjórn á félagslegum nótum. Það verður samið um stjórn á nótum Evrópusambandsins. Blair-istarnir ætla að kasta Jóhönnu við fyrsta tækifæri.
Ráðherrar heimsækja fífl

Ekki skil ég, hvers vegna forsætis- og fjármálaráðherra heiðra Viðskiptaráð með nærveru sinni. Þetta er mesta fíflasamkoma landsins. Hefur árum saman heimtað meiri einkavæðingu. Einkum hefur það horn í síðu Íbúðalánasjóðs, sem er alger vin í eyðimörkinni. Allar hugmyndir og tillögur viðskiptaráðs hafa reynzt vera rugl eitt. Hafa framkallað kreppu. Eini tilgangur ráðherra á svona samkomu væri að lesa yfir hausamótunum á Erlendi Hjaltasyni og hinum fávitunum. Við þá á að tala með tveimur hrútshornum. Bezt væri, að ráðið færi huldu höfði í þrjú ár, meðan við erum að gleyma ábyrgð þess á hruninu.
Morfískar lægðir málþófs

Í stjórnarandstöðu stunda vinstri grænir málþóf á Alþingi, en eru andvígir því í ríkisstjórn. Sjálfstæðisflokkurinn er í ríkisstjórn andvígur málþófi, en fylgjandi því í stjórnarandstöðu. Eini munurinn er, að Flokkurinn sýnir áður óþekkta hugkvæmni í málþófi. Stundar það í málum, sem hann er sammála til að tefja fyrirtöku síðari mála, sem hann er andvígur. Stundar líka andsvör við eigin málþófi. Þannig hefur Flokkurinn náð morfískum lægðum í málþófi. Mér finnst fara þingmönnum hans vel að vera í málþófi. Þeir lifna við eftir áratuga drunga. Bráðum hoppa þeir á borðum og stólum Alþingis.
Firrtasti þingmaðurinn

Björgvin Sigurðsson segir Evrópusambandið aðalkosningamál Samfylkingarinnar. Hún muni velja sér samstarf eftir kosningar út frá afstöðu til aðildar. Ég hélt, að hrun heimila væri aðalmálið, en svo er ekki. Þarf fylkingin ekki að koma aga á trylltustu Blair-ista flokksins? Þá, sem hafa ekkert lært og engu gleymt. Sem dreymir um nýja stjórn með Flokknum. Ég hef ekki séð, að neinn flokksmaður hafi sett ofan í við Björgvin fyrir veruleikafirringu. Hún er í þessu svipuð og veruleikafirring hans var í hruninu í haust. Björgvin var endurkjörinn efstur á lista í Suðurkjördæmi. Er það í lagi, Samfylking?
Sumt tókst – annað ekki

Búsáhaldabyltingin losaði okkur við vanhæfa ríkisstjórn, seðlabankastjóra og yfirmann fjármálaeftirlits. Hún færði okkur nýja ríkisstjórn, sem hefur tekið til hendinni eftir eymd og volæði hinnar fyrri. En búsáhaldabyltingin fékk ekki öllum sínum málum framgengt. Hún fær varla óraðaða lista í næstu kosningum, varla stjórnlagaþing og ekki nýja stjórnarskrá. Til þess er ekki nægur meirihluti á Alþingi. Eftir kosningar verður kannski nægur styrkur á þingi til að fá slíka hluti í gegn. En þá verða stuðningsmenn byltingarinnar að vanda sig mjög í vali á flokkum og þingmönnum í kosningunum í apríl.
Bankagreifinn felldur

Gunnar Páll Pálsson bankagreifi var felldur í kosningu til formanns VR, varð neðstur þriggja frambjóðenda. Það er frábært. Sýnir, að almenningur er ekki búinn að segja sitt síðasta orð í kröfunni um nýtt Ísland. Vegna kosninganna þóttist Lífeyrissjóður verzlunarmanna geta boðið eigendum lífeyris óbreyttar greiðslur á þessu ári. Þannig átti að fresta vondum fréttum fram yfir kosningar. Það tókst ekki. Fáránleg fjárfestingarstefna sjóðs og félags er flestum ljós. Þess vegna féll Gunnar Páll. Nú missir hann ýmsar sporzlur og lúxusbíl að auki. Það er sanngjarnt, hann er eitt af táknum græðgi og hruns.
Verðlauna góðan mat ódýran

Michelin leiðsögubókunum um matarhús hefur farið fram. Þær eru ekki eins franskar og áður. Flest stjörnuhús bókanna í Evrópu hafa að vísu franska matreiðslu. En japanska bókin gefur japanskri matreiðslu fleiri stjörnur en franskri. Bækurnar eru því orðnar alþjóðlegi. Svo er óþarfi að taka trú á stjörnugjöfina. Bækurnar eru til fleiri hluta nytsamlegar. Um nokkurt skeið hafa matarhús fengið kokkahúfur (Bib Gourmand) í einkunn fyrir fínan mat þríréttaðan á 2000 krónur eða minna. Þeir, sem ekki eru fyrir nýklassíska myndlistareldhúsið (Bocuse) fá því ábendingar við sitt hæfi. Og mitt hæfi.
Þrír velferðarhópar

Hugmyndir ríkisstjórna um velferð í kreppunni beinast að þremur hópum, innistæðueigendum, skuldurum og skattgreiðendum. Fyrri ríkisstjórn gætti einkum hags innistæðueigenda. Jós fé í sjóð Illuga Gunnarssonar í Glitni. Lagði fé til ýmissa peningasjóða. Þar með komst ríkissjóður nánast í þrot. Núverandi ríkisstjórn leggur fé til skuldara. Hún segir 30.000 heimili ekki eiga fyrir skuldum. Lækningin setur ríkissjóð á hliðina. Allt þetta eiga skattgreiðendur næstu ára og áratuga að borga. Fyrri og síðari ríkisstjórn leysa vandann með því að senda reikninginn til barna okkar og barnabarna.
Rörsýn á mann

Róbert Marshall pólitíkus og Egill Helgason álitsgjafi deildu snarplega í gær á vefnum um NFS sálugu. Það var skammlíf sífréttastofa hjá Stöð 2, stjórnað af Róbert. Í nokkrum atriðum rekur Egill mistök í rekstri NFS, einkum í Silfrinu. Í nokkrum atriðum rekur Róbert, hversu ómögulegur og leiðinlegur Egill sé. Egill talar um málefnið og Róbert talar um persónuna. Röksemdafærsla Róberts heitir reductio ad hominem, rörsýn á mann. Persónulegt skítkast kemur þá í stað raka. Það er sjaldgæf lágkúra erlendis, en skýtur furðanlega oft upp kolli hér á landi. Einkum meðal pólitíkusa.